— Упершыню за больш чым 30 гадоў з’езд Беларускага саюза кампазітараў адбываецца без старшыні Ігара Лучанка, — адзначыў міністр культуры Беларусі Юрый Бондар і паабяцаў зрабіць усё для ўшанавання памяці народнага артыста Беларусі і СССР і захавання яго спадчыны. Але асноўны пасыл быў скіраваны ў бок развіцця айчыннай музычнай культуры і самой арганізацыі, якую доўга ўзначальваў Ігар Міхайлавіч: — Сёння іншая мадэль стаўлення да творчага чалавека. Творчых асоб мы заўсёды чуем, галоўнае — прыходзіць з канкрэтнымі ініцыятывамі і праектамі: пытанне не ў адсутнасці сродкаў, а ў іх разумным размеркаванні. Але патрэбны канкрэтны вынік. Што першасна: грошы ці творчасць? Гэтую дылему вырашыць наогул складана. Але калі ёсць добрая ініцыятыва, то ў дзяржавы заўсёды знойдуцца сродкі на яе падтрымку.